РЕШЕНИЕ НА КОМИСИЯТА
от 7 март 2007 година
за изменение на Решение 2005/51/ЕО относно периода, през който почва, заразена с пестициди или устойчиви органични замърсители, може да бъде внасяна в Общността с цел обеззаразяване
(нотифицирано под номер C(2007) 663)
(2007/156/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
като има предвид, че:
(1)
Чрез дерогация от Директива 2000/29/ЕО в Решение 2005/51/ЕО на Комисията от 21 януари 2005 г. за разрешаване на държавите-членки временно да предоставят дерогации от някои разпоредби на Директива 2000/29/ЕО на Съвета във връзка с вноса на почва, заразена с пестициди или устойчиви органични замърсители, с цел обеззаразяване (2) се разрешава за ограничен период от време на държавите-членки, участващи в програмата на Организацията по прехраната и земеделието (ФАО) към Организацията на обединените нации за предотвратяване и елиминиране на остарелите пестициди, да позволяват вноса на заразена с такива пестициди почва в Общността с цел третиране в специални инсинератори за опасни отпадъци.
(2)
Откакто осъществяването на тази програма беше отложено, периодът, през който заразената почва може да бъде внасяна съгласно разрешението, издадено в съответствие с Решение 2005/51/ЕО, следва да се удължи.
(3)
Следователно Решение 2005/51/ЕО следва да бъде съответно изменено.
(4)
Мерките, предвидени в настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
В член 1, втори параграф от Решение 2005/51/ЕО думите „28 февруари 2007 г.“ се заменят с думите „28 февруари 2009 г.“.
Член 2
Адресати на настоящото решение са държавите-членки.
Съставено в Брюксел на 7 март 2007 година.